b"\n_START_ARTICLE_\nRafael Maria Liern i Cerach\n_START_SECTION_\nVida i obra\n_START_PARAGRAPH_\nVa n\xc3\xa0ixer al si d'una fam\xc3\xadlia benestant. Va estudiar Filosofia i Lletres i Dret a la Universitat de Val\xc3\xa8ncia i a la Universitat Central. Despr\xc3\xa9s de treballar com a funcionari i en una companyia de ferrocarril va decidir dedicar-se completament a la literatura, activitat per a la qual va mostrar una gran capacitat, arribant a escriure m\xc3\xa9s de tres-centes obres de teatre, dedicant-se tamb\xc3\xa9 al periodisme i la poesia sat\xc3\xadrica. Va ser director del setmanari El Saltamart\xc3\xad, editat intermitentment a Val\xc3\xa8ncia entre 1861 i 1882. En el teatre va debutar l'any 1858 amb l'obra De femater a lacayo, estrenada al Teatre Principal de Val\xc3\xa8ncia. _NEWLINE_L'any 1868 va traslladar-se a Madrid, on va treballar com a actor i on va ser director del Teatro Real i director art\xc3\xadstic del Teatro de la Zarzuela, del Teatre Apolo i del Teatre Novedades._NEWLINE_Va conrear el teatre en castell\xc3\xa0 i en catal\xc3\xa0, utilitzant la primera de les lleng\xc3\xbces per a les obres m\xc3\xa9s ambicioses i de m\xc3\xa9s envergadura. Les obres seues en catal\xc3\xa0 s\xc3\xb3n totes en un acte. La seua primera obra en castell\xc3\xa0 va ser Una conversi\xc3\xb3n en diez minutos. Posteriorment triomfaria amb altres obres tant a Val\xc3\xa8ncia com a Madrid. Tamb\xc3\xa9 va deixar alguns llibrets de sarsuela._NEWLINE_Se l'ha considerat la primera figura de certa import\xc3\xa0ncia en la producci\xc3\xb3 teatral valenciana en catal\xc3\xa0, tot i que mai no va alinear-se amb els corrents literaris de l'\xc3\xa8poca; ni amb els renaixentistes conservadors encap\xc3\xa7alats per Teodor Llorente ni amb els progressistes encap\xc3\xa7alats per Constant\xc3\xad Llombart."